SNNP โชว์งบปี 65 กวาดกำไร “ออลไทม์ไฮ” ทะลุ 512 ล้าน แจกปันผล 0.23 บ.
SNNP โชว์ผลดำเนินงานปี 65 มาตามนัด กำไรพุ่ง 21% แตะระดับ 512 ล้านบาท สร้างสถิติสูงสุดใหม่ต่อเนื่อง บอร์ดอนุมัติจ่ายปันผลเป็นเงินสดอีกในอัตรา 0.23 บาท/หุ้น ขึ้น XD วันที่ 2 พ.ค.66 มั่นใจรายได้ปี 66 มีแนวโน้มเติบโตอย่างต่อเนื่อง จากยอดขายสินค้าทั้งในและต่างประเทศ
SNNP โชว์ผลดำเนินงานปี 65 มาตามนัด กำไรพุ่ง 21% แตะระดับ 512 ล้านบาท สร้างสถิติสูงสุดใหม่ต่อเนื่อง บอร์ดอนุมัติจ่ายปันผล 0.23 บาท XD 2 พ.ค.66
21 ก.พ. 2566

นายวิโรจน์ วชิรเดชกุล รองกรรมการผู้จัดการอาวุโส สายงานธุรกิจในประเทศ  บริษัท ศรีนานาพร มาร์เก็ตติ้ง จำกัด (มหชน) หรือ SNNP ผู้นำผลิตภัณฑ์เครื่องดื่ม และขนมขบเคี้ยวของประเทศไทย เปิดเผยว่าผลการดำเนินงานของบริษัทฯในปี 2565 มีกำไรสุทธิจากธุรกิจหลัก ซึ่งไม่รวมกำไรพิเศษ อยู่ที่ 541 ล้านบาท เพิ่มขึ้น 197 ล้านบาท หรือ 57% เทียบงวดเดียวกันของปีก่อนโดยมีกำไรสุทธิ 344 ล้านบาท ส่วนรายได้รวมจากธุรกิจหลักอยู่ที่ 5,556 ล้านบาท เพิ่มขึ้น 1,283 ล้านบาท หรือ 30% เทียบงวดเดียวกันของปีก่อนมีรายได้รวม 4,273 ล้านบาท
ในขณะที่ผลดำเนินงานงวดไตรมาส 4/2565 สิ้นสุดวันที่ 31 ธันวาคม 2565  มีกำไรสุทธิ 149 ล้านบาท เพิ่มขึ้น 33 ล้านบาท หรือ 28% จากงวดเดียวกันปีก่อนที่มีกำไรสุทธิ 116 ล้านบาท ส่วนรายได้รวมอยู่ที่ 1,634 ล้านบาท เพิ่มขึ้น 412 ล้านบาท หรือ 34% เทียบงวดเดียวกันของปีก่อนมีรายได้รวม 1,222 ล้านบาท
ปัจจัยที่สนับสนุนให้กำไรสุทธิปรับตัวเพิ่มขึ้น มาจากแผนการตลาดของบริษัทฯที่ประสบความสำเร็จเป็นอย่างดี และยอดขายสินค้าที่เพิ่มขึ้นจากทั้งในประเทศและต่างประเทศ รวมถึงการออกสินค้าใหม่ๆอย่างต่อเนื่อง และมีกระแสตอบรับเป็นอย่างดี นอกจากนี้ภาคการท่องเที่ยวฟื้นตัวชัดเจนในปีที่ผ่านมา กลุ่มนักท่องเที่ยวต่างไหลกลับ สร้างความคึกคักให้กับตลาดเครื่องดื่มและขนมขบเคี้ยว
นอกจากนี้ ที่ประชุมคณะกรรมการบริษัทในวันที่ 21 กุมภาพันธ์ 2566 เพื่อตอบแทนผู้ถือหุ้น ที่ประชุมคณะกรรมการบริษัทฯมีมติอนุมัติจ่ายเงินปันผลเป็นเงินสดในอัตรา 0.23 บาท/หุ้น ขึ้นเครื่องหมาย XD วันที่ 2 พ.ค. 2566 กำหนดจ่ายวันที่ 19 พ.ค. 2566 ทั้งนี้ บริษัทจ่ายเงินปันผลระหว่างกาลแล้วหุ้นละ 0.18 บาท รวมทั้งปีเท่ากับ 0.41 บาท/หุ้น สำหรับผลการดำเนินงานปี 2565
รองกรรมการผู้จัดการอาวุโส สายงานธุรกิจในประเทศ SNNP กล่าวอีกว่า แนวโน้มการเติบโตของบริษัทฯ มาจากแผนธุรกิจตั้งแต่การสร้างการรับรู้ของตราสินค้าอย่างต่อเนื่อง การกระตุ้นการบริโภคของสินค้า รวมถึงแผนการออกสินค้าใหม่ๆ เพื่อรองรับกลุ่มเป้าหมาย สำหรับปี 2566 นอกจากการเติบโตของแผนธุรกิจแล้ว ยังมีแนวโน้มเติบโตจากส่วนของนักท่องเทียวที่เข้ามาซื้อสินค้าของบริษัท  โดยภาคการท่องเที่ยวจะฟื้นตัวอย่างมีนัยสำคัญ จากการกลับมาของนักท่องเที่ยวหลัก โดยเฉพาะจากจีน ซึ่งปัจจัยดังกล่าวช่วยสนับสนุนการเติบโตของบริษัทฯ โดยในปี 2566 คาดว่าจะสามารถเติบโตได้ อย่างต่อเนื่องตามแผนที่วางไว้